
POZOR NA PODVODNÉ TELEFONÁTY A FALOŠNÉ INVESTÍCIE
Krajské riaditeľstvo Policajného zboru v Trenčíne opätovne upozorňuje seniorov na aktuálne podvodné konania, pri ktorých sa páchatelia snažia získať finančné prostriedky alebo osobné údaje. V poslednom období evidujeme viacero prípadov, pri ktorých podvodníci zneužívajú technológiu „spoofing“, telefonicky sa vydávajú za pracovníkov bánk či iných inštitúcií a zároveň sa snažia občanov presvedčiť na investovanie do kryptomien.
Čo je „spoofing“ ? 
Spoofing je spôsob podvodu, pri ktorom si páchateľ dokáže upraviť telefónne číslo tak, aby sa na displeji zobrazovalo ako dôveryhodné alebo známe číslo. To znamená, že Vám môže volať podvodník, no na telefóne sa zobrazí číslo, ktoré môže pôsobiť ako číslo banky, úradu alebo inej dôveryhodnej inštitúcie. Pamätajte: To, že poznáte číslo na displeji, ešte neznamená, že poznáte osobu, ktorá Vám volá.
Ako podvodníci konajú ? 
· vydávajú sa za rodinných príslušníkov, lekárov, policajtov alebo právnikov,
· tvrdia, že Váš blízky mal dopravnú nehodu,
· vytvárajú tlak, naliehavosť a žiadajú vysoké sumy peňazí alebo cennosti,
· ponúkajú „pomoc“ formou odvozu alebo vyzdvihnutia peňazí.
Ako sa chrániť ?
· Nikdy neposkytujte osobné údaje, heslá ani údaje z platobnej karty po telefóne. 
· Neposkytujte SMS kódy ani autorizačné údaje. 
· Neverte tvrdeniam o „bezpečných účtoch“ alebo „zablokovaných financiách“. 
· Neposielajte peniaze osobám, ktoré nepoznáte. 
· Vždy si informácie overte priamo u svojich blízkych, v banke alebo na polícii. 
· Nepodliehajte časovému tlaku a nenechajte sa vystrašiť. 
V prípade podozrenia
Ak máte akékoľvek pochybnosti, okamžite kontaktujte políciu na čísle 158. Sme tu pre Vás nepretržite a našim cieľom je chrániť Vašu bezpečnosť aj Vaše úspory.
 Pomôžte aj ostatným 
Informujte o týchto prípadoch svojich blízkych, susedov a známych. Spoločná informovanosť môže zabrániť tomu, aby sa ďalší seniori stali obeťami podvodu.

